फिर भी समकालीन शहरी भारतीय जीवन के भीतर कला की क्या स्थिति है – इस बारे में कुछ बातें लक्षित की जा सकती हैं। इसके बारे में कोई निष्कर्ष निकालना आसान नहीं है लेकिन कुछ स्थितियों को पहचाना जा सकता है। आजादी के बाद भारतीय जीवन में शहरीकरण बढ़ा है, इससे तो कतई इनकार नहीं किया जा सकता है। पर जिस अनुपात में शहरीकरण हुआ है क्या उसी अनुपात में, या उसके आसपास, कला चेतना का विस्तार हुआ है? क्या उसी अनुपात में कला संस्थाएँ बढ़ी हैं? मोटे तौर पर जब कला चेतना की बात करते हैं तो हमारा आशय साहित्य, पेंटिंग, मूर्तिशिल्प, संगीत, फिल्म, नाटक-रंगमंच से होता है। मोटे तौर पर यह कहा जाता है कि महाराष्ट्र में कुल जनसंख्या के लगभग चार-फीसदी लोग नाटक देखने जाते हैं। क्या हिंदी भाषी इलाके में नाटक के इतने दर्शक हैं?